Wat moet deur Pollard se kop maal?Handré Pollard (Foto GB Jordaan) As Handré Pollard nie vinnig genoeg by die Blou Bulle se Curriebekerspan se spelpatroon kan aanpas nie, wat soek hy dan in die Springbokspan? Dis een van die vrae wat deur die ondersteuners se koppe sal maal wanneer die Sharks Saterdagmiddag op Kingspark in ŉ Curriebekerwedstryd teen die Blou Bulle speel. Daar was heelwat begrip vir John Mitchell se besluit om die jawoord aan Marnitz Boshoff bó Pollard te gee (Rudy Paige is glad nie eens oorweeg nie) toe sewe Bokke vrygestel is om die naweek Curriebekerrugby te speel. Mitchell is besig om die Bulle se spelpatroon te verander: Hy laat hulle teen ŉ baie vinniger en aanhoudende tempo speel en wil kontinuïteit behou. Marnitz pas in, Pollard (in dié stadium) nie. Het Pollard se spel (of is dit sy fiksheid) só agteruitgegaan (vanweë sy beserings) dat hy nie kan aanpas nie? Pollard, wat in 2012 vir die SA skolespan gespeel het en in 14 wedstryde vir die SA o.20-span tussen 2012/’14, is die logiese keuse vir die Bokspan. Talentvol, vinnig van die merk af, goeie skopvoet en direkte rugby … baie soos Beauden Barrett. Maar toe word hy deur beserings gery. Sou dit nie beter gewees het om hom vroeër vir Curriebekerrugby beskikbaar te stel nie? Ek is seker dat Mitchell hom toe sou oorweeg het. Nou sit hy bloot op die bank nadat Manie Libbok skielik siek geword het en sal hy seker nie veel speelkans kry nie.. Nou plaas dit die Bokke in ŉ verdere dilemma, want Pollard kort steeds wedstrydskerpheid en sal straks nie vir die Bokke se opdrafspanne oorweeg kan word wat aanstaande week die Wallabies en die All Blacks op 7 Oktober pak nie.